Broj: 711-I-360-P-413-22/23-05-23

Zagreb, 3. veljače 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), **u predmetu obveznice Silvije Žužul, OIB: ……………., članice Uprave trgovačkog društva Narodne novine d.d.**,na 202. sjednici održanoj 3. veljače 2023., donosi sljedeću:

 **ODLUKU**

1. **Propustom podnošenja imovinske kartice Povjerenstvu do 31. siječnja 2022. za 2021. godinu, obveznica Silvija Žužul, članica Uprave trgovačkog društva Narodne novine d.d., počinila je povredu članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obveznici Silviji Žužul izriče se opomena.**
3. **Ova Odluka objavit će se na mrežnim stranicama Povjerenstva nakon uredne dostave obveznici.**

Obrazloženje

Povjerenstvo je na stručnom sastanku Povjerenstva održanom dana 25. listopada 2022. Zaključkom Broj: 711-I-2201-Pp-413/22-02-23 pokrenulo postupak protiv obveznice Silvije Žužul, članice Uprave trgovačkog društva Narodne novine d.d., za utvrđivanje moguće povrede odredbe članka 10. stavka 4. ZSSI-a, koja proizlazi iz propusta podnošenja imovinske kartice Povjerenstvu do 31. siječnja tekuće godine za prethodnu godinu.

Obveznica se na utvrđenja navedenog Zaključka očitovala dopisom koji je u Povjerenstvu zaprimljen 22. studenoga 2022. pod brojem: 711-U-8937-Pp-433/22-03-2. U spomenutom dopisu obveznica navodi da je 4. kolovoza 2021. nakon provedenog natječaja za članove Uprave društva Narodne novine d.d. izabrana i stupila na dužnost članice Uprave navedenog trgovačkog društva. Obveznica dalje navodi da je po stupanju na navedenu dužnost kod iste došlo do pogoršanja zdravstvenog stanja uslijed kojeg je završila i na bolničkom liječenju te na dugotrajnom oporavku, a istovremeno je bila na rodiljnom dopustu, slijedom čega joj je promaknula obveza podnošenja imovinske kartice. Naposljetku obveznica napominje da je 14. studenoga 2022. elektronički ažurirala imovinsku karticu koju dostavlja i uz očitovanje.

Člankom 3. stavkom 1. točkom 39. ZSSI-a propisano je da su obveznici u smislu navedenog Zakona predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska.

Uvidom u sudski registar Trgovačkog suda u Zagrebu utvrđeno je da je Republika Hrvatska jedini osnivač trgovačkog društva Narodne novine d.d. te da je Silvija Žužul članica Uprave navedenog trgovačkog društva, slijedom čega je dužna pridržavati se odredbi ZSSI-a.

Uvidom u Registar obveznika, koji također ustrojava i vodi Povjerenstvo, utvrđeno je da Silvija Žužul obnaša dužnost članice Uprave trgovačkog društva Narodne novine d.d. od 4. kolovoza 2021.

Kako je ZSSI stupio na snagu 25. prosinca 2021., obveznica je s obzirom na obnašanje dužnosti članice Uprave trgovačkog društva Narodne novine d.d. i prije stupanja na snagu navedenog Zakona imala obvezu podnositi Povjerenstvu izvješća o imovinskom stanju sukladno odredbama tada važećeg Zakona o sprječavanju sukoba interesa (“Narodne novine”, br. 26/11., 12/12., 126/12., 57/15. i 98/19., dalje u tekstu: ZSSI/11).

Svim obveznicima ZSSI-a, koji su bili dužnosnici u smislu odredbi ZSSI/11-a, Povjerenstvo je 30. prosinca 2021. uputilo obavijest Broj: 711-I-2209-R-269/21-01-18 od 28. prosinca 2021. u kojoj ih se uputilo na obvezu podnošenja godišnje imovinske kartice za 2021. sukladno članku 10. stavku 4. ZSSI-a uz iznimku da ne moraju podnijeti navedenu imovinsku karticu ako su podnijeli imovinsku karticu u prosincu 2021. u kojoj je prijavljeno imovinsko stanje s istekom navedene godine.

Uvidom u Registar imovinskih kartica, koji vodi Povjerenstvo, utvrđeno je da obveznica nije podnijela imovinsku karticu za 2021. do 31. siječnja 2022. niti je sukladno spomenutoj obavijesti Povjerenstva podnijela imovinsku karticu u prosincu 2021. u kojoj bi prijavila imovinsko stanje s istekom 2021. godine. Obveznica je imovinsku karticu uz navođenje svrhe „Godišnja obveza podnošenja“ podnijela 14. studenoga 2022. po zaprimanju Zaključka Povjerenstva kojim je pokrenut postupak u ovoj pravnoj stvari.

Uvidom u podatke Informacijskog sustava Porezne uprave Povjerenstvo je utvrdilo da je u razdoblju u kojem je postojala obveza podnošenja imovinske kartice za 2021. godinu obveznica primala naknadu od strane Hrvatskog zavoda za zdravstveno osiguranje.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom nije primjenjiva u konkretnom slučaju budući da se ne radi o obveznici koja prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je obveznica Silvija Žužul, članica Uprave trgovačkog društva Narodne novine d.d., propustila podnijeti imovinsku karticu Povjerenstvu do 31. siječnja 2022. godine za 2021. godinu sa stanjem na zadnji dan 2021. godine, a kojim propustom je povrijedila odredbu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. da se radilo o obvezi godišnjeg podnošenja imovinske kartice kao jednoj od osnovnih obveza propisanih odredbama ZSSI-a, ali i objektivne okolnosti pogoršanog zdravstvenog stanja obveznice u razdoblju u kojem je zakonsku obvezu trebalo izvršiti, te da u konačnici podnijela imovinsku karticu povodom godišnje obveze, Povjerenstvo je utvrdilo primjerenim obveznici za povredu odredbe članka 10. stavka 4. ZSSI-a izreći opomenu.

Ova Odluka objavit će se, sukladno članku 44. stavku 5. ZSSI-a, na mrežnim stranicama Povjerenstva nakon uredne dostave obvezniku.

Sukladno svemu navedenom, Povjerenstvo je donijelo odluku kao u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Silvija Žužul, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana